RÅDETS FORORDNING (EF) Nr. 1643/95 af 29. juni 1995 om ændring af forordning (EF) nr. 2062/94 om oprettelse af et europæisk arbejdsmiljøagentur

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet (1),

under henvisning til udtalelse fra Det Økonomiske og Sociale Udvalg (2), og

ud fra følgende betragtninger:

Det vil være hensigtsmæssigt at ændre sammensætningen af Det Europæiske Arbejdsmiljøagenturs bestyrelse for så vidt angår arbejdsgivernes og arbejdstagernes repræsentation;

antallet af medlemmer af bestyrelsen bør ændres som følge af Finlands, Sveriges og Østrigs tiltrædelse;

Rådets forordning (EF) nr. 2062/94 af 18. juli 1994 om oprettelse af et europæisk arbejdsmiljøagentur (3) bør derfor ændres;

traktaten indeholder ikke anden hjemmel for vedtagelsen af denne forordning end artikel 235 -

UDSTEDT FØLGENDE FORORDNING:

Artikel 1

Forordning (EF) nr. 2062/94 ændres således:

1) I artikel 4, stk. 2, første afsnit, erstattes ordene »efter denne forordnings ikrafttræden« af »efter ikrafttrædelsen af forordning (EF) nr. 1643/95«.

2) Artikel 8 affattes således:

»Artikel 8

Bestyrelsen

1. Agenturets bestyrelse, der består af otteogfyrre medlemmer, sammensættes af:

a) femten medlemmer, der repræsenterer medlemsstaternes regeringer

b) femten medlemmer, der repræsenterer arbejdsgiverorganisationerne

c) femten medlemmer, der repræsenterer arbejdstagerorganisationerne

d) tre medlemmer, der repræsenterer Kommissionen.

2. De i stk. 1, litra a), b) og c), omhandlede medlemmer udnævnes af Rådet, således at der udnævnes ét medlem for hver medlemsstat og for hver af de nævnte kategorier.

De i stk. 1, litra b) og c), omhandlede medlemmer udnævnes blandt arbejdsgiver- og arbejdstagerorganisationernes repræsentanter i Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen, der er nedsat ved afgørelse 74/325/EØF (1), på forslag af disse repræsentanters grupper i udvalget, idet der udnævnes ét medlem for hver medlemsstat for hver af de pågældende grupper.

Rådet udnævner samtidig på de samme betingelser som for det ordinære medlem en suppleant, som kun deltager i bestyrelsesmøderne, hvis det ordinære medlem er fraværende, eller i de tilfælde, der fastsættes i forretningsordenen.

Kommissionen udnævner selv de medlemmer og suppleanter, der repræsenterer den.

3. Bestyrelsesmedlemmernes mandatperiode er på tre år. Genudnævnelse kan finde sted.

Ved mandatets udløb, eller hvis et medlem træder tilbage, fortsætter bestyrelsesmedlemmerne med at udføre deres opgaver, indtil deres mandat fornyes, eller der er udnævnt en efterfølger.

4. Bestyrelsen udpeger blandt sine medlemmer en formand og tre næstformænd for et tidsrum af et år.

5. Formanden indkalder bestyrelsen to gange om året samt efter anmodning fra mindst halvdelen af dens medlemmer.

6. Bestyrelsens beslutninger træffes med et flertal på to tredjedele af stemmerne.

De i stk. 1, litra a), omhandlede medlemmer har to stemmer hver.

De i stk. 1, litra b), c) og d), omhandlede medlemmer har én stemme hver.

Suppleanten har kun stemmeret, hvis det ordinære medlem er fraværende.

7. Formanden for bestyrelsen for Det Europæiske Institut til Forbedring af Leve- og Arbejdsvilkårene og dettes direktør kan deltage som observatør i bestyrelsens møder.

8. Bestyrelsen vedtager forretningsordenen, som træder i kraft efter Rådets godkendelse på grundlag af Kommissionens udtalelse.

(1) EFT nr. L 185 af 9. 7. 1974, s. 15.«.

3) I artikel 10, stk. 1, fjerde afsnit, erstattes ordene »efter denne forordnings ikrafttræden« af »efter ikrafttrædelsen af forordning (EF) nr. 1643/95«.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 29. juni 1995.

På Rådets vegne

J. BARROT

Formand

(1) EFT nr. C 151 af 19. 6. 1995.

(2) Udtalelse afgivet den 31. maj 1995 (endnu ikke offentliggjort i Tidende).

(3) EFT nr. L 216 af 20. 8. 1994, s. 1.